b'\n_START_ARTICLE_\nLombok\n_START_SECTION_\nHist\xc3\xb2ria\n_START_PARAGRAPH_\nUnes est\xc3\xa0tues budistes descobertes a la segona meitat del segle XX, fan pensar que l\'illa va estar subjecte a influ\xc3\xa8ncia del budisme mahayana (segles VIII i IX). _NEWLINE_El 1343 Bali fou arrabassada a l\'imperi de Majapahit pel patih Gaja Mada, i Lombok va seguir la mateixa sort. Sota iniciativa de Trengana, tercer sobir\xc3\xa0 del primer regne musulm\xc3\xa0 de Java, Demak, l\'islam es va introduir a l\'illa entre els sasaks._NEWLINE_El 1674 comen\xc3\xa7\xc3\xa0 l\'arribada d\'holandesos a la part oriental de l\'illa. Al segle XVII les tensions entre els caps sasks i els reis de Sumbawa, van provocar la intervenci\xc3\xb3 del regne balin\xc3\xa8s de Karangasem que va establir la seva dominaci\xc3\xb3 sobre Lombomk just a l\'inici del segle XVIII. Mataram, a l\'oest de l\'illa i la ciutat m\xc3\xa9s propera a Bali, va esdevenir el principal centre de l\'illa. El rei sasak que residia a Mataram estava aconsellat per nobles balinesos i els districtes tenien governadors de Bali les decisions dels quals executaven funcionaris sasaks descendents generalment de la vella noblesa ind\xc3\xadgena. _NEWLINE_El 1849 Karangasem va perdre la seva supremacia sobre Mataran que va iniciar relacions m\xc3\xa9s estretes amb els holandesos. Per\xc3\xb2 la noblesa balinesa estava obstinada a fer de Lombok un segon Bali i un tribunal va decidir que els sasaks havien de ser esclaus. Anak Agoeng Mad\xc3\xa9, rei balin\xc3\xa8s, fou especialment cruel. Els sasaks van demanar ajut al governador de les \xc3\x8dndies Orientals Holandeses, per\xc3\xb2 molts senyors a Bali i Lombok donaven suport al rei Anak Agoeng i els holandesos, despr\xc3\xa9s del conflicte amb Atjeh, dubtaven en intervenir. Finalment el nou governador general Carel H. A. van der Wijck (1893-1899) va decidir intervenir i el mar\xc3\xa7 de 1894 va enviar una expedici\xc3\xb3 sota direcci\xc3\xb3 del general Vetter, que va desembarcar a la costa de Lombok. L\'objectiu era deposar la dinastia balinesa i convertir l\'illa en col\xc3\xb2nia, cosa que es va aconseguir, per\xc3\xb2 a m\xc3\xa9s es va trobar la Nagarakrtagama, una cr\xc3\xb2nica del regne de Majapahit del segle XIV. _NEWLINE_Es van fer negociacions amb el raja de Lombok al que es van exigir les despeses de la guerra, un mili\xc3\xb3 de guilders, una quantitat fabulosa en aquell temps que certament el raja no podia pagar; una quarta part d\'aquest import es va poder reunir fins a l\'agost i mentre el general Vetter va distribuir les seves forces per tota l\'illa; per\xc3\xb2 els balinesos sospitaven que despr\xc3\xa9s del pagament serien posats en confinament o almenys que se\'ls farien noves peticions i al saber la situaci\xc3\xb3 a Atjeh van decidir resistir fins al final. La nit del 26 d\'agost de 1894 va esclatar la revolta general i els holandesos foren atacats arreu i sense advert\xc3\xa8ncia pr\xc3\xa8via i un centenar van morir entre els quals el general van Ham, i uns 250 foren ferits; fou la derrota num\xc3\xa8ricament m\xc3\xa9s important dels holandesos al segle XIX. _NEWLINE_L\'opini\xc3\xb3 p\xc3\xbablica als Pa\xc3\xafsos Baixos va clamar venjan\xc3\xa7a. L\'artilleria va entrar en acci\xc3\xb3 i va destruir cada poble entre Ampenan i Mataram. Si alguna cosa quedava en peu era arrasada fins als fonaments. Llavors fou la mateixa premsa holandesa la que va advertir que no tenia sentit destruir tot all\xc3\xb2 sobre el que s\'esperava tenir poder. La destrucci\xc3\xb3 per\xc3\xb2 ja estava quasi tota feta. Les v\xc3\xadctimes eren milers. Nom\xc3\xa9s resistia el raja a Cakranegara. Els holandesos van concentrar deu mil soldats i qualsevol cosa entre Mataram i Cakanegara fou destru\xc3\xafda. El raja va enviar una petici\xc3\xb3 que fou contestada amb bombes per orde del general van der Wijck. El raja va al\xc2\xb7legar no saber res de l\'atac nocturn a l\'inici de la revolta i va recordar que havia pagat la indemnitzaci\xc3\xb3 fins aquell moment; per\xc3\xb2 no fou escoltat. Cakranegara fou atacada i conquerida pel coronel Scheurer; el raja va fugir per\xc3\xb2 despr\xc3\xa9s fou atrapat i es va rendir, sent deportat a Batavia. Els altres senyors balinesos de Lombok van fer el su\xc3\xafcidi ritual o Perang Poepoetan: homes, dones i fills en vestit blanc es dirigien sense armes contra els holandesos perplexos, que comen\xc3\xa7aven a disparar; la gent seguia avan\xc3\xa7ant fins que tots eren morts. L\'illa va quedar "pacificada" per\xc3\xb2 els m\xc3\xa8todes i resultats mai foren coneguts ni pel govern ni pel parlament holand\xc3\xa8s i no van entrar als llibres d\'hist\xc3\xb2ria fins despr\xc3\xa9s de la independ\xc3\xa8ncia indon\xc3\xa8sia.\n_START_SECTION_\nEcologia\n_START_PARAGRAPH_\nDe la mateixa manera que la resta d\'illes que formen les Illes de la Sonda, Lombok pertany a l\'\xc3\xa0rea de la l\xc3\xadnia de Wallace (Wallacea), de gran inter\xc3\xa8s cient\xc3\xadfic per la gran biodiversitat.\n_START_SECTION_\nTurisme\n_START_PARAGRAPH_\nEl turisme a Lombok no \xc3\xa9s tan massiu com a la ve\xc3\xafna Bali. En ella els turistes trobaran platges quasi desertes i paisatges de gran bellesa, com el que envolta l\'estratovolc\xc3\xa0 Rinjani (3.726 m), el tercer en al\xc3\xa7ada d\'Indon\xc3\xa8sia. L\'aeroport de Selaparang a Ampenan (a l\'oest de la ciutat de Mataram) enlla\xc3\xa7a amb Jacva, Bali i Sumbawa i a l\'exterior amb Singapur. L\'altre aeroport \xc3\xa9s l\'internacional de Lombok (Bandara Internasional Lombok) a punt d\'acabar-se al sud-oest que ha d\'estar operatiu el 2011 (llqavors es tancara Selaparang). El port principal d\'acc\xc3\xa9s a l\'illa \xc3\xa9s Lembar Harbour al sud-oest.'